曾谹父約遊南巖短韻奉呈
作者：王洋
朝代：宋

paragraphs: 南豐不藏善，逢人說南巖。
南巖亦何好，造物秘此緘。
煙雲卬全提，松竹色半酣。
去郭十里贏，守戍僧二三。
乞身滿一日，幽事亦可探。
行客問征途，居者縈轡銜。
蕭條野店煙，夐静彌勒龕。
念非塵外侣，誰分禪味甘。
受傭作閑人，自縛亦可慚。
于時日在房，山色染靄藍。
一徑盤鬰青，群峰列空嵌。
吟泉計涓滴，瀹鼎消塵凡。
端如常德靜，可警疾步貪。
揚鑣出雲門，回首憐煙嵐。
公其吐妙語，勝事須指南。